《刘卿任尝新茶于佛舍元叔弟赋诗次韵 其一》
宋代·李正民

禁籞初尝瑞草新，侯邦仍得贵馀珍。筠篮带雾分佳品，禅榻飏烟集众宾。

花乳清泠仙掌露，云腴浮泛建溪春。草堂睡起传佳句，愧我难陪清路尘。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。